Genadij Padalka
<s>Genadij Ivanovič Padalka () je oficir ruskog ratnog vazduhoplovstva i kosmonaut ruske kosmičke agencije.</s><s>Trenutno je prvi na listi po ukupnom vremenu provedenom u svemiru – 28. juna 2015. godine u 21.42 UTC preuzeo je prvo mesto od sunarodnika Sergeja Krikaljova, koji je do tada držao rekord sa 803 dana 9 sati i 39 minuta.</s>

<s>Oženjen je i ima tri ćerke.</s><s>Voli da ide u pozorište, bavi se padobranstvom i ronjenjem.</s>

<s>Obrazovanje i obuka 
Diplomirao je 1979. na Fakultetu za vojnu avijaciju.</s><s>Nakon diplomiranja služio je kao pilot u ruskom vazduhoplovstvu gde je stekao čin pukovnika.</s><s>Skupio je preko 1.500 časova leta na šest tipova letelica kao pilot prve klase ruskog ratnog vazduhoplovstva.</s><s>Pored toga, izveo je preko 300 skokova padobranom
kao instruktor osnovne padobranske obuke.</s><s>Takođe je radio kao ekološki inženjer u Uneskovom centru za instrukcije do 1994. godine.</s><s>Takođe je istraživač u projektu Napredno istraživanje ultrazvuka u mikrogravitaciji (), koji finansira američka vlada.</s>

<s>Kosmonautska karijera 
Genadij Padalka izabran je za kosmonautskog kandidata 1989. godine, kada je i počeo sa obukom u centru za obuku kosmonauta Jurij Gagarin.</s><s>Osnovnu obuku prošao je u periodu od juna 1989. do januara 1991. godine, nakon čega je dobio zvanje test-kosmonauta.</s>

<s>Svemirska stanica Mir 
Padalka je zajedno sa kosmonautom Sergejom Avdejevim poleteo ka stanici Mir letelicom Sojuz TM-28, 13. avgusta 1998. godine.</s><s>Po spajanju sa stanicom oni su postali deo Ekspedicije 26, čiji je glavni zadatak bio popravka sistema stanice koji su održavali optimalne uslove za život kosmonauta, kao i priprema stanice za deorbitiranje (kontrolisan pad iz orbite i ulazak u atmosferu), koje će se obaviti nakon sledeće Ekspedicije 27.</s><s>Padalka i Avdejev su se 8. februara 1999. godine u 11.23 UTC ukrcali u svoju letelicu Sojuz TM-28 i premestili je sa -{-X}- porta za pristajanje na -{+X}- port modula Kvant, sa kojim su se spojili u 11.39 UTC.</s><s>Ovim su oslobodili prvi port za pristajanje sledeće letelice Sojuz TM-29.</s><s>Padalka se vratio na Zemlju 28. februara 1999. godine letelicom Sojuz TM-28.</s><s>Odvajanje od stanice Mir dogodilo se 27. februara u 22.52 UTC, a kapsula je sletela na stepe Kazahstana u 02.14 UTC.</s><s>Padalka je tokom ovog leta proveo 198 dana i 16 sati u orbiti.</s>

<s>Međunarodna svemirska stanica 
Padalka je između juna 1999. i jula 2000. godine prošao obuku za upravljanje letelicom Sojuz TM, koja je služila za transport članova posade do Međunarodne svemirske stanice, na mestu komandanta letelice.</s><s>Od avgusta 2000. do novembra 2001. godine Padalka je trenirao za let u svemir kao deo rezervne posade za Ekspediciju 4, u slučaju da iz nekog razloga primarna posada ove ekspedicije ne bude mogla da poleti.</s>

<s>Ekspedicija 9 
U martu 2002. godine Genadij Padalka je izabran za komandanta posade Ekspedicije 9 na Međunarodnu svemirsku stanicu.</s><s>Članovi ove posade – Padalka, Majkl Fink iz agencije NASA, i Andre Kojpers iz agencije ESA, poleteli su letelicom Sojuz TMA-4 sa kosmodroma Bajkonur u Kazahstanu, 19. aprila 2004. godine u 03.19 UTC.</s><s>Nakon dva dana u orbiti, i nekoliko korekcija orbitalne visine, letelica Sojuz sustigla je MSS i sa njom se spojila 21. aprila u 05.01 UTC.</s><s>Posadu su dočekali članovi Ekspedicije 8 – Majkl Foale i Aleksandar Kaleri.</s><s>Nakon sedam dana zajedničkog boravka na stanici, tokom kojih je prethodna posada upoznala novu sa svim poslovima i eksperimentima koji su u toku, Padalka je preuzeo komandu, a Foale i Kaleri su se odvojili od MSS i uputili ka Zemlji.</s><s>Tokom šestomesečnog boravka na MSS, Padalka je radio na više eksperimenata iz raznih oblasti, takođe je radio na održavanju vitalnih sistema stanice i učestvovao u četiri izlaska u otvoreni svemir.</s><s>Nakon šest meseci na MSS, Padalka je predao komandu astroanutu agencije NASA Liroju Čaou, a zatim se ukrcao u letelicu Sojuz TM-4 koja se od MSS odvojila 23. oktobra u 21.08 UTC.</s><s>Letelica je sletela na stepe Kazahstana par sati kasnije, 24. oktobra 2004. godine u 00.35 UTC.</s><s>Padalka je tokom ove misije proveo 187 dana 21 minut i 17 sekundi u svemiru, a uz to je akumulirao i 15 sati 45 minuta i 22 sekunde šetajući svemirom.</s>

<s>Ekspedicija 19/20 
Padalka se vratio na Međunarodnu svemirsku stanicu kao komandant Ekspedicija 19 i 20.</s><s>Bio je i komandant letelice Sojuz TMA-14 koja je lansirana 26. marta 2009. godine u 11.49.18 UTC, a spojila se sa MSS dva dana kasnije.</s><s>Padalka je prvo služio kao komandant tročlane posade Ekspedicije 19, a zatim je postao prvi komandant šestočlane ekspedicije na MSS kada su narednom letelicom Sojuz pristigla još tri člana posade.</s><s>Tada je zvanično započela Ekspedicija 20, kojom je takođe komandovao Padalka.</s><s>Na Zemlju se vratio letelicom kojom je i pristigao na stanicu, a sletanje se dogodilo u 04.32 UTC, 11. oktobra 2009. godine.</s><s>Zanimljivo je da je logo letelice Sojuz TMA-14 bio dizajniran od strane Ane Čibiskove, ruskinje stare 12 godina iz okoline Moskve, čiji je crtež pobedio na takmičenju koje je sprovela ruska svemirska agencija.</s><s>Drugo mesto zauzela je Kejtlin Rajli (11) iz Njujorka, a treće Stanislav Pjatkin (11) iz Uglegorska.</s><s>Još jedan crtež, koji je naslikao Roma Kuznjecov (7) iz Kazahstana, odabrao je direktor agencije Roskosmos Anatolij Perminov.</s><s>Sva četiri deteta su sa svojim porodicama prisustvovala lansiranju letelice Sojuz TMA-14 u Bajkonuru.</s>

<s>Ekspedicija 31/32 
U maju 2012. godine Padalka se vratio na Međunarodnu svemirsku stanicu po treći put.</s><s>Služio je kao letački inženjer Ekspedicije 31, a zatim je preuzeo komandu od Olega Kononenka i služio kao komandant Ekspedicije 32.</s><s>Poleteo je letelicom Sojuz TMA-04M, 15. maja 2012. u 03.01.23 UTC zajedno sa Sergejom Revinom i Džozefom Akabom iz agencije NASA.</s><s>Spojili su se sa MSS dva dana kasnije, 17. maja u 04.36 UTC.</s><s>Četiri meseca kasnije, 17. septembra, se zajedno sa svojim kolegama Revinom i Akabom vratio na Zemlju.</s>

<s>Ekspedicija 43/44 
Padalka je određen da se ponovo vrati na MSS kao letački inženjer Ekspedicije 43 i komandant Ekspedicije 44.</s><s>Prvobitno je planirano da ovo mesto zauzme kosmonaut Jurij Lončahov, ali je on 14. septembra 2013. godine podneo ostavku na mesto kosmonauta ruske svemirske agencije i otišao da radi u kompaniji Gasprom.</s><s>Padalka je 27. marta 2015. godine poleteo letelicom Sojuz TMA-16M zajedno sa kosmonautom Mihailom Kornijenkom i astronautom Skotom Kelijem.</s><s>Padalka će se nakon šest meseci vratiti na Zemlju, dok će Kornijenko i Keli ostati još šest meseci i kompletirati celu godinu u orbiti kako bi izvršili istraživanja uticaja bestežinskog stanja na ljudsko telo.</s><s>Po završetku ove misije Padalka će postati rekorder po ukupnom vremenu provedenom u svemiru.</s><s>Na dan 28. juna 2015. godine u 21.42 UTC Padalka je oborio stari rekord Sergeja Krikaljova od 803 dana 9 sati i 39 minuta, i tako preuzeo prvo mesto na listi kosmonauta po kumulativnom vremenu provedenom u svemiru.</s><s>Na ovom podvigu čestitalo mu je mnogo kolega kosmonauta iz celog sveta putem društvenih mreža.</s>

<s>Šetnje svemirom 
Do kraja novembra 2012. godine Genadij Padalka je učestvovao u ukupno devet izlazaka u otvoreni svemir (šetnji svemirom).</s>

<s>Reference</s>

<s>Spoljašnje veze</s>

<s>Biografija na sajtu agencije NASA
 Biografija na sajtu -{Spacefacts}-
 Space Station Live: Padalka New Space Ironman (Jutub)
 A Moment with Gennady Padalka (Jutub)</s>

<s>Ruski istraživači
Ruski kosmonauti
Sovjetski avijatičari
Authority control</s>

